V. Veteška, podpredseda NR SR: (2005-06-29):
J. Bielik, poslanec: Vážený pán predsedajúci, vážený pán minister, stále koncentrované panie poslankyne a stále koncentrovaní páni poslanci, dovoľte mi, aby som predložil spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o zmene a doplnení niektorých zákonov (tlač 1116) vo výboroch Národnej rady Slovenskej republiky. Národná rada Slovenskej republiky uznesením č. 1605 zo 17. mája 2005 o prerokovaní vládneho návrhu zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, čiže predmetného návrhu zákona sa rozhodla podľa príslušných ustanovení, že prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie týmto výborom: ústavnoprávnemu výboru, výboru pre hospodárstvo, privatizáciu a podnikanie, výboru pre verejnú správu a výboru pre zdravotníctvo. Gestorský výbor nedostal žiadne pozmeňujúce a doplňujúce návrh poslancov, ktorí nie sú členmi výborov, ktorým bol návrh zákona pridelený. Predkladám ďalej informáciu o prerokovaní predmetného návrhu zákona vo výboroch. Ústavnoprávny výbor Národnej rady Slovenskej republiky prerokoval predmetný vládny návrh zákona dňa 14. júna 2005 a odporučil Národnej rade Slovenskej republiky vládny návrh schváliť so zmenami a doplnkami. Výbor Národnej rady Slovenskej republiky pre hospodárstvo, privatizáciu a podnikanie prerokoval predmetný vládny návrh zákona dňa 9. júna 2005 a odporučil Národnej rade Slovenskej republiky vládny návrh zákona schváliť so zmenami a doplnkami. Výbor Národnej rady Slovenskej republiky pre verejnú správu prerokoval predmetný vládny návrh zákona 8. júna 2005. Výbor neprijal uznesenie, nakoľko nebol uznášaniaschopný. Výbor Národnej rady Slovenskej republiky pre zdravotníctvo prerokoval predmetný vládny návrh zákona dňa 14. júna 2005 a odporučil návrh zákona Národnej rady Slovenskej republiky schváliť s pozmeňujúcimi a doplňujúcimi návrhmi. Z uznesení výborov vyplývajú tieto pozmeňujúce a doplňujúce návrhy, sú uvedené v časti IV, je ich celkovo desať, nebudem ich čítať, máte ich uvedené presne v spoločnej správe. Stanovisko gestorského výboru. Gestorský výbor na základe stanovísk výborov k predmetnému vládnemu návrhu zákona odporúča Národnej rade Slovenskej republiky  predmetný vládny návrh zákona schváliť s odporúčanými pozmeňujúcimi a doplňujúcimi návrhmi. Gestorský výbor odporučil hlasovať o uvedených bodoch 1 až 10 v štvrtej časti tejto spoločnej správy tak, že o bodoch 1 až 6 a 8 až 10 spoločne s návrhom gestorského výboru schváliť ich a o bode 7 hlasovať samostatne. Tam gestorský výbor nezaujal stanovisko, je to bez odporúčania. Rovnako gestorský výbor poveril spoločného spravodajcu výborov Jána Bielika predniesť v súlade s príslušnými ustanoveniami rokovacieho poriadku spoločnú správu výborov na schôdzi Národnej rady Slovenskej republiky. Predmetná spoločná správa výborov Národnej rady bola schválená uznesením výboru Slovenskej republiky pre zdravotníctvo dňa 21. júna 2005. Pán predsedajúci, skončil som, otvorte, prosím, rozpravu.